Antti Rinne nosti hallitustunnustelujen kärkeen ilmaston ja monimuotoisuuden. Seuraavana päivänä hän on rakentamassa tietä sellutehtaalle.

Antti Rinne kertoi kysymyspatteristaan perjantaina.

Näyttää siltä, että hallitustunnustelija Antti Rinteenkin (sd) takki on altis heilumaan kevättuulessa. Sen verran nopeaan tahtiin sävel vaihtui, kun Rinne ensin lähti neuvottelemaan tulevaa hallitustaan ilmasto- ja luontokärjin ja seuraavana päivänä on rakentamassa tietä sellutehtaalle.

Ristiriita asiassa on aivan ilmeinen.

Rinteen ensimmäinen, siis oletettavasti tärkein kohta, hallituksen muodostamiseen tarkoitetussa kysymyspatteristossa sisälsi nämä kolme kohtaa:

a. Oletteko sitoutuneet globaalisti ilmaston lämpenemisen pysäyttämiseen 1,5 asteeseen? Oletteko sitoutuneet siihen, että Suomi on hiilineutraali vuoteen 2035 mennessä ja sen jälkeen nopeasti hiilinegatiivinen?

b. Millaisia toimenpiteitä ilmastonmuutoksen torjuminen mielestänne edellyttää eri yhteiskunnan osa-alueilla?

c. Mitkä näette keskeisinä keinoina luonnon monimuotoisuuden turvaamiseksi ja parantamiseksi?

Vaalivoittajapuolueessa, hallitukseen aivan ilmeisesti marssivissa, vihreissä hihkuttiin onnesta. Tähän malliin:

Metsä Group tiedotti perjantaina aloittavansa hankesuunnittelun uuden sellutehtaan rakentamiseksi Kemiin. Kemissä juhlitaan.

Tarkoituksena on rakentaa 1,5 miljoonaa tonnia havu- ja lehtipuusellua sekä lukuisia muita biotuotteita valmistava tehdas metsäyhtiön nykyiselle tehdasalueelle Kemiin.

Toteutuessaan kyseessä olisi pohjoisen pallonpuoliskon suurin puuta jalostava laitos. Uusi tehdas korvaisi Kemin nykyisen vuosikapasiteetiltaan noin 620 000 tonnin sellutehtaan.

Investoinnin arvo olisi noin 1,5 miljardia euroa. Uusi tehdas työllistäisi suoraan noin 250 henkilöä ja välillisesti noin 2 500 henkilöä. Noiden työpaikkojen Antti Rinne ei varmasti soisi menevän ohi suun hallitustaipaleensa aluksi. Niinpä Rinne lupasi, että hänen hallituksensa toteuttaisi tehtaan toiminnan edellyttämät satojen miljoonien liikenneinvestoinnit.

Tehtaan toteutuminen vaatii puiden kaatamista. Puiden kaataminen lähtökohtaisesti haittaa luonnon monimuotoisuuden turvaamista, siis Antti Rinteen kohtaa c.

Näin yksinkertaista se on.

Puuta tehdas käyttäisi vuodessa noin 7,6 miljoonaa kuutiometriä. Puu on tarkoitus hankkia pääosin Suomesta.

Nyt Rinne toki luottaa siihen, että Suomen metsävarat mahdollistavat jätti-investoinnin myös ilmastonsuojelun näkökulmasta. Vaadittavat lisähakkuumäärät eivät Rinteen mukaan vaaranna riittävien hiilinielujen turvaamista Suomen metsissä.

Musta näyttää muuttuneen valkoiseksi yhdessä yössä.

– Hakkuumäärän korotus on niin iso, ja se painottuu varmaankin Pohjois-Suomeen, sanoi puolestaan huolestunut Suomen luonnonsuojeluliiton puheenjohtaja Harri Hölttä.

Höltän mukaan tehtaan vuosittainen puukulutus olisi niin suurta, että esimerkiksi vuonna 2017 Lapista hakattu puumäärä ei riittäisi tehtaan vuosittaiseen tarpeeseen. 2017 Lapista hakattiin 4,7 miljoonaa kuutiota puuta.

Lappilaiset luontoihmiset ovat Rinteen puheiden ristiriidan jo havainneet. Äkkiseltään vihreiltä ei ole näkynyt hehkutusta sellutehdaspuheista. Pekka Haavisto myönsi olevansa huolissaan Lapin metsistä, niin mukava kuin sellutehdasuutinen työpaikkojen valossa onkin.

Vaalivoiton alkuhuuma alkaa pian haihtua. Ei ole enää lainkaan helppoa olla Antti Rinne, saati vihreä.